Tramp 63 yoshli ayolning qamoq muddatini qisqartirdi

AQSh prezidenti Donald Tramp giyohvand moddalar sabab umrbod qamoq jazosiga hukm qilingan 63 yoshli Elis Meri Jonsonning qamoq muddatini qisqartirdi. Oq uy shu haqida xabar berdi.
Manbada ta'kidlanishicha, Jonsonning hatto evaralari ham bor. Ayol umrining deyarli 22 yilini qamoqda o‘tkazgan.
"Jonson xonim o‘tmishda qilgan ishlari uchun javobgarlikni o‘z zimmasiga olgan va 22 yilga yaqin vaqt davomida namunali mahbus hisoblangan. Umrbod qamoq jazosiga qaramay, Elis qamoqda o‘z reabilitatsiyasi ustida ko‘p ishlagan va boshqa mahbuslar uchun ibrat bo‘lgan", - deyiladi Oq uy xabarida.
Oq uy Jonsonning qachon ozodlikka chiqishi va aynan nima uchun qamalganiga aniqlik kiritmagan.
Ma'muriyat giyohvand moddalarga qarshi qat'iy kurashni davom ettirish niyatida, lekin jamiyat oldida qarzini uzgan kishilarga ikkinchi imkon berilishi kerak, deb hisoblaydi.